Toshkentda metro poezdining eshigi ochiq holatda harakatlanganiga izoh berildi (video)

Ijtimoiy tarmoqda metro poezdi eshigi ochiq holda harakatlangani aks etgan videolavha tarqaldi.
 Toshkent metropoliteni holatga izoh berdi.
Ma`lum qilinishicha, ushbu holat 15 dekabr kuni yo`lovchilar qatnovi tig`iz bo`lgan vaqtda "Chilonzor" yo`lining "Olmazor" - "Buyuk Ipak yo`li" yo`nalishlarida yuz bergan. Vaziyatga aniqlik kiritilishicha, yo`lovchilar tomonidan eshikka suyanish natijasida, eshikka me`yoridan ortiq yuklama tushishi sababli o`sha vaqtda vagon eshiklarining blakiratori nosoz ahvolga kelgan.  
Mashinist ushbu holatdan xabar topgan, ammo, tonnel ichida yo`lovchilarni ortiqcha vahimaga solmaslik uchun "Xalqlar do`stligi" metro bekatidan "Paxtakor" metro bekatiga etib kelgan.
Aynan shu bekatda vagon eshigidagi muammo bartaraf etilgan. Hech qanday baxtsiz hodisa ro`y bermagan, jabrlanganlar yo`q.